《王维辋川图》
元代·柯九思

猪龙儿嬉锦绷好，三郎岁晚欢娱老。阿环姊妹拥华清，朝士宫前谁敢到。

右丞脱却尚书履，布袜青鞋弄烟水。蓝田别业堪画图，矮本丹青自游戏。

华子冈头辋口庄，湖亭竹馆遥相望。小桥摺转青红窗，树巢历历烟茫茫。

栾家濑前两舟上，柳浪一尺清风狂。诗成相与和者谁，我家裴迪无能双。

丘壑风流固如此，安知画外清凉意。凝碧池头天乐声，白石累累净如洗。

乱后归来旧第中，玄墙绿户老秋风。人生过眼皆梦境，乞与山僧开梵宫。

半幅吴绡如传舍，俟谁得此千金价。客来寒具莫匆匆，三百年前御厨画。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。